
Editorial 


Feixisme ni a 
Sants ni enlloc 


S’acosta un altre cop el 12 d’octubre, i totes 
les esperances i una ja gens dissimulada 
alegria ens fan afirmar que enguany no hi 
haurà cap mena de concentració feixista a 
Sants, ni enlloc. Per contra, dues jornades 
d’activitats ocuparan l’espai físic i faran 
més compatible el nom de la plaça amb les 
activitats que s’hi duran a terme. Una gran 
victòria fruit d’anys i anys de protestes i ine¬ 
quívoques mostres de rebuig per part del 
barri. Una victòria que haurà d’acabar amb 
el seguit d’agressions feixistes que insepa- 
rablement acompanyen la celebració de la 
Fiesta (?) de la ffispanidad, així com també 
l’impressionant desplegament policial, que 
amb l’excusa d’evitar enfrontaments ocupa 
*amb c* literalment la vila ja des de dies 
abans, i que se sol concretar el mateix 12 
en detencions indiscriminades i violentes 
per part sobretot d’un grupet de socials tris¬ 
tament famós ja des dels desallotjaments 
d’algunes cases okupades (LaMorada). 

Una victòria encara més gran si es té en 
compte el context de repressió emparat en 
el ja recurrent “vamos a mas” i que pren 
formes com les peticions de presó per als 
encausats del 12 d’octubre del 98, alhora 
que deixa impunes un seguit d’agressions 
de marcat caràcter xenòfob, malaurada¬ 
ment cada vegada més habituals, i que cri¬ 
minalitza la discrepància o la simple reivin¬ 
dicació més justa en nom de conceptes 
hàbilment manipulats semànticament com 
tolerància o democràcia. Context que no 
dubta a vulnerar els drets més fonamentals 
i que es dota d’un corpus legal que proposa 
reduir l’edat penal als 14 anys en determi¬ 
nats “delictes” i que compta amb el visti- 
plau de l’anomenada “classe política” i dels 
mitjans de comunicació oficials. 

Hem parlat de gens dissimulada alegria, 
ara cal parlar d’una sempre imprescindible 
prudència. 

De cap manera s’entendria que la senyo¬ 
ra García Valdecasas prohibís l’acampada 
reivindicativa a la plaça dels Països Cata¬ 
lans. Seria un greu error, per bé que l’alça¬ 
da política de l’esmentat personatge deixa 


un amplíssim marge de possibilitats. 

Pel que fa al Districte, tothom sap l’am¬ 
bigüitat que sempre ha caracteritzat el seu 
posicionament, i malgrat que els darrers 
anys s’hagi posicionat, fruit de les pres¬ 
sions del barri, en contra de la concentra¬ 
ció feixista, no es pot descartar de manera 
categòrica que finalment opti per no con¬ 
cedir el permís als actes antifeixistes que 
s’han de dur a terme a la plaça. Seria 
igualment una presa de pèl de cara al veï¬ 
nat de la vila i a totes aquelles entitats, 
associacions i col·lectius que reiterada¬ 
ment han agafat la torxa del compromís 
antifeixista que ha caracteritzat Sants. Un 
error de gravíssimes conseqüències que, 
de ben segur, exigiria responsabilitats als 
que activament o passivament hi hagues¬ 
sin col·laborat. 

El 12 d’octubre, no passaran! 

(Nota de la redacció: en el moment de 
tancar aquesta edició ens ha arribat la notí¬ 
cia que han estat prohibits els actes convo¬ 
cats per la Plataforma Cívica a la plaça dels 
Països Catalans i traslladats a un nou 
emplaçament. Per contra, no ha estat 
desautoritzada la concentració feixista. Fet 
que no ens permet considerar la jornada 
com una victòria completa com proposà¬ 
vem, però tampoc considerar-la un fracàs 
ja que per primer cop, després de disset 
anys, s’ha obligat a posicionar-se a la “dele¬ 
gació del govern” davant la institucionalit¬ 
zació de l’acte d’homenatge a la bandera 
espanyola auspiciat per la mateixa legalitat 
vigent que defensen. Alerta a les consignes i 
canvis d’última hora.) 

L’Ajuntament de Barcelona 
I la defensa de la 
Llengua Catalana Pep 


Barcelona és la capital de Catalunya. Això no 
ho discuteix ni el senyor Clos. Per aquest 
motiu, sembla que també Barcelona hauria 
d’ésser la capdavantera en tot el que fos pro¬ 
moció i defensa de la llengua oficial del país i 
ser especialment sensible a estendre’n l’ús 
social, cosa ja per si mateixa difícil, a causa 
de l’elevat grau de multiculturalitat que va 
agafant la ciutat. 

Hi ha barris on ni se sent parlar el català. 
Són barris normals, amb gent que ja fa 
temps que va arribar d’arreu de l’estat 
espanyol. El castellà és la seva única llen¬ 
gua; és a dir, no són bilingües, contrària¬ 
ment al que ara se’ns demana. 

La situació es complica amb els nouvin- 
guts (magribins, pakistanesos, caribenys, 
xinesos, filipins, etc), i de ben segur que 
encara s’embolicarà més amb els que vin¬ 
dran. D’aquí a 25 anys, trobarem una Barce¬ 
lona que no s’assemblarà a l’actual: serà 
una capital multiètnica, amb un aiguaba¬ 
rreig de cultures i de llengües. L’economia 
neoliberal, la globalització i la precarietat 
dels països subdesenvolupats ens porta en 
aquesta direcció. I del català... de la llengua 
oficial, qui se’n recordarà? Segurament que¬ 
darà en el domini íntim d’una minoria 
autòctona. 


Tot i que aquest panorama sembli alar¬ 
mista, no és una opinió personal. Especia¬ 
listes en sociologia i sociolingüística ho han 
anunciat d’una manera reiterada. Davant 
aquesta situació, què fa l’Ajuntament de 
Barcelona? Simplement, res. Com a molt, 
únicament saben omplir-se la boca dient 
“no és la nostra competència”. Tampoc és 
competència, segurament, de molts muni¬ 
cipis d’arreu del país governats per ells 
mateixos, i l’actitud, en canvi, és molt dife¬ 
rent. Hi ha 141 municipis adherits al Corre- 
llengua d’enguany... El de Barcelona ni ha 
contestat. De ben segur que el tema ni ha 
arribat a la taula de l’alcalde (l’organigrama 
sociatoespanyolista en què està envoltat ja 
tria el gra de la palla). 

El més ignominiós, però, és que a més a 
més encara posin pals a les rodes dels que 
des de la societat civil volem omplir el buit 
de la seva desídia i fer el que ells no fan. La 
Coordinadora d’Associacions per la Llengua 
(CAL) de Sants, Hostafrancs i la Bordeta, 
organisme que agrupa 20 entitats capda¬ 
vanteres dels nostres barris, ha vist denega¬ 
da per quarta vegada consecutiva la sol·lici¬ 
tud de subvenció per la tasca que fem. 

Aquesta negació sistemàtica ens fa pen¬ 
sar que l’espanyolisme és ben present en 


l’equip de govern de Sants-Montjuïc. Par¬ 
len del Pk però a la pràctica fan i pensen 
el mateix. “Pels seus fets els coneixereu”. 
És la primera conclusió que se’ns escau. 
Ens sap greu per la gent d’Esquerra Repu¬ 
blicana, però... com es poden asseure 
envoltats de gent espanyolista que no són 
capaços de fer ni deixar que els altres 
facin? 

Tot i amb això, hi ha una cosa positiva. 
Porten la seva espanyolitat i el nul suport a 
res que s’assembli a la cultura o llengua 
catalanes ben alt, a la cara, i no ho callen. 
La senyora Marina Subirats, presidenta del 
Districte, va dir públicament en una reunió: 
“Evidentment, nosaltres subvencionem 
programes que ens són afins”. L’altra joia 
de la corona és el regidor Pere Alcober. Llur 
escalada dins el partit mai ha estat des de 
posicions gaire catalanistes, més aviat ha 
estat arrenglerat en el sector dels capitans, 
als quals el tema de la normalització 
lingüística mai els ha fet ni fred ni calor. 

En l’última sol·licitud (denegada) que 
vàrem entregar a Drets Civils, en la qual pre¬ 
sentàvem un projecte d’integració lingüísti¬ 
ca per a veïns de cultura magribina del nos¬ 
tre Districte, la mateixa regidora de Drets 
Civils, senyora Roser Veciana, ens va adver¬ 
tir: “Si aquest projecte passa per les mans 
del Pere Alcober, segur que us el tomba”. 

Tal dit i tal fet. Hi va passar i mai més se 
n’ha sabut res. Ni del projecte, ni del català, 
ni dels magribins. 

Amb els regidors que tenim al Districte, 
la cultura del país i la seva llengua aniran 
ben lluny... 


Breus 


A Sants, ni un pas enrere amb la 
llengua. Unes dues-centes persones parti¬ 
ciparen en la quarta edició del Correllengua 


al barri, celebrat el dissabte 30 de setembre 
passat i convocat per la Coordinadora d’Asso¬ 
ciacions per la Llengua (CAL) de Sants, Hos¬ 
tafrancs i la Bordeta. La marxa, que sortí 
com sempre de la plaça d’Espanya i que 
finalitzà enguany, i com a novetat, a la plaça 
de Sants, transcorregué amb el suport de 


veïns i veïnes que animaren i aplaudiren la 
columna; en aquest sentit cal destacar l’apa¬ 
rició espontània des dels balcons de pancar¬ 


tes a favor de la plena normalització de la 
nostra llengua. Ja un cop a la plaça de Sants, 
i després de diverses manifestacions de cul¬ 
tura popular a càrrec de diables i gegants, un 
parlament de la CAL -la lectura del manifest 
del Correllengua 2000 (vegeu-ne el text ínte¬ 
gre a l’anterior L’Insurgent, especial 11 de 


Setembre)- i una crida de la Plataforma Cívi¬ 
ca per un 12 d’octubre en llibertat a partici¬ 
par en les immediates mobilitzacions van 
precedir l’actuació del cantautor mallorquí 
Toni Nicolau, que posà el punt final a un 
reeixit Correllengua, l’encert del qual de ben 
segur és a causa, entre d’altres, del canvi de 
dia i de lloc. Recordeu, però, que les activi¬ 
tats del Correllengua no s’aturen aquí! 

Autocars a València per al 9 d’Octubre i 
a Perpinyà per al 4 de Novembre. La CAL del 
barri ens informa de l’organització d’auto¬ 
cars per assistir a dues de les dates més cru¬ 
cials del Correllengua d’enguany. Per a més 
informació, podeu trucar al Centre Social de 
Sants (93 490 38 93) o passar-hi qualsevol 
dimarts a partir de les 8 del vespre. 

HIPÒCRITA HISPANOFONIA! 

Jordi Plens 


D’acord amb The Third Way. The Renewal of 
Social Democracy (1998), d’Anthony Giddens, el 
procés de mundialització de Teconomia i de la 
informació desdibuixa les fronteres dels 
moderns estats nació mentre les reivindicacions 
d’autonomia local es van fent més insistents. La 
comunitat política que anomenem estat nació 
era imaginada, limitada i sobirana (Benedict 
Anderson, 1999). Que la nació era limitada vol 
dir que ni el nacionalista més messiànic somia¬ 
ria un dia que tots els membres de la humanitat 
serien compatriotes seus, com els cristians 
podien haver somiat, en una altra època, en una 
humanitat convertida al cristianisme. (Llevat 
que no fos un nacionalcatòlic, és clar!) Ara bé, 
els estats nació no són associacions voluntàries, 
sinó comunitats d’incorporació vegetativa en 
què es neix, es viu i es mor. Les identitats locals, 
en canvi, restitueixen la capacitat d’organització 
amb una centralitat política basada en la matei¬ 
xa comunitat, i permeten gaudir d’autonomia 
en relació a una altra comunitat que les pugui 
incloure. En retornar a límits vagues, enfront de 
fronteres clares, a causa de Taparició de lligams 
amb altres regions i la participació en agrupa¬ 
cions transnacionals, es defineixen les preferèn¬ 
cies d’agrupació de les unitats autònomes. En 
aquestes circumstàncies, com en temps del 
Movimiento Nacional i els vint-i-sis punts de FE- 
JONS, el nacionalisme xenòfob, que creu que la 
nació és una i indivisible, pot haver de reaccio¬ 
nar respecte al ritme assolit per Catalunya i Eus- 
kal-Herria. “Per al feixisme espanyol, la missió 
universal es concreta en la idea de la Hispanitat, 


entesa com la projecció d’Espanya, la seva llen¬ 
gua i la seva cultura, a Amèrica i en la política 
imperialista d’Africa. Tanmateix, la definició 
missionera d’Espanya no podia contendre amb 
la mateixa realitat multinacional, ni les 
excel·lències del castellà com a llengua d’aqueix 
imperi ignorar la competència dels idiomes 
perifèrics en la vida cultural d’una important 
part de l’Estat. L’imperialisme nacional, ben 
entès, havia de començar per abordar aquests 
problemes de política interior.” (Rafael L. Nin- 
yoles, Mare Espanya): 

‘Amoros y el espanol 

El catedràtico Andrés Amoros cree que la 
riqueza fundamental del país es la lengua 
espanola y opinó que ‘si alguien la ataca es un 
insensato y un suicida’. Esta opinión es com¬ 
partida por millones de personas en el 
mundo, a excepción de unos pocos naciona- 
listas que usan su beligerancia lingüística 
como absurdo ariete político”. 

(La Razón, 27-VII-2000) 

De fet, com va exposar sàviament i documentada 
el catedràtic de comunicació de la UPF, Josep 
Gifreu, a l’article “L’ofensiva de l’espanyol” (Avui, 
25-VII-2000), l’Estat major de l’espanyol du a 
terme l’estratègia d’expansió del castellà enfora i 


endins de les fronteres. La hispanofonia mobilit¬ 
za tots els recursos al seu abast com el fruit 
madur d’un conjunt d’operacions prèvies, més o 
menys sistemàtiques, que s’originen, diu l’articu¬ 
lista, en la Transició i que culminen amb la majo¬ 
ria absoluta del PP Evidentment ja s’entén que 
un model de nacionalisme oficial i imperialista 
(en contrast amb els altres dos models, el crioll i 
el vernacle) té uns antecedents que es remunten 
molt més enllà en el temps que no el més legítim 
origen de la Transició. Però fixem-nos, com vol 
Gifreu, en les notícies més recents: 

“Aquesta nova ofensiva de l’espanyol (...) ha 
trobat al llarg d’aquests anys actors de molt 
diferent rang i professió -del rei a la majoria 
dels partits polítics, de les 22 acadèmies de 
l’espanyol a empreses mediàtiques i finance¬ 
res, de l’Instituto Cervantes a una munió d’in¬ 
tel·lectuals i artistes- que han treballat coor¬ 
dinadament per la causa de la defensa i 
promoció de la llengua de Castella en el món 
del XXI. 

”Una breu crònica de les iniciatives anuncia¬ 
des només durant el darrer mes il·lustrarà 
aquesta apreciació. La Declaració de San 
Millàn de la Cogolla (...)”, 

El viatge del rei Joan Carles al Brasil, la creació 


Breus 


Casa per casa. Segons ens informa el 
poble, diverses patrulles de la policia 
nacional han iniciat per la vila (i també 
per l’Hospitalet) unes visites casa per casa 
i comerç per comerç, aparentment “a la 
cacera del basc”. Dotats amb els recursos 
humans més qualificats, parelles d’agents 
han començat a inquirir les veïnes i veïns 
sobre “persones sospitoses”, però “norma- 
les, como usted o yo” (sic!). Paral·lela¬ 
ment, la Generalitat ha fet una crida a 
col·laborar amb les forces de seguretat pel 
que fa al tema de la repressió de les aspi¬ 
racions del poble basc. No sereu pas dels 
que “no sabe, no contesta”? Apa, doncs, a 
col·laborar! 


Judicis per okupació a Sants. A prin¬ 
cipis de setembre es van celebrar els judicis 
contra Can Blanco i La Morada. En el cas de 
Can Blanco, es demanen multes de 120.000 
pessetes commutables per 60 dies de presó 
per a un total de cinc persones. En el 
moment de tancar aquest número encara 

no s’ha pronunciat sentència per a cap de 
les dues causes. Paral·lelament, s’ha reacti¬ 
vat el judici del cine Princesa. Encara en 
l’àmbit de l’okupació, cal remarcar també 
la represa de les amenaces de desallotja¬ 
ment a diferents cases i CSA. En aquest sen¬ 
tit, destaquen els greus incidents ocorreguts 
a la seu del Districte de Sant Andreu i que 
van acabar amb contusions i detencions a 
càrrec de la guàrdia urbana. 

Les mobilitzacions contra la cimera de 
l’FMI i el Banc Mundial arriben a la vila. El 
dimarts 26 de setembre es va organitzar 
una cercavila reivindicativa que aplegà unes 
150 persones. La marxa, que recorregué el 
barri, realitzà diferents accions simbòliques 
de denúncia contra els responsables de per¬ 
petuar i justificar la misèria. 

L’onze, el deu. Més de dues-centes perso¬ 
nes -menys segons altres fonts del barri- 
assistiren a l’acte que amb motiu de la Diada 
de l’Onze de Setembre celebrà enguany i per 


primer cop el Casal. Parlaments de la CAL, 
Maulets, “Jo també em planto”, Cases, 
Comitè de Solidaritat amb en Benjamí 
Ramos, Plataforma per un 12 d’octubre en 
llibertat, així com també d’una delegació 
d’EMMGAN vinguda expressament des de 
Bretanya -vells favors fruit de l’internaciona¬ 
lisme que practica, discretament, el Casal- 
farciren un acte que comptà amb nombroses 
adhesions (curiosament tothom) i que tin¬ 
gué com a part més emotiva l’homenatge a 
tots aquells i aquelles membres del Casal 
que en un moment o altre de la nostra histò¬ 
ria han estat directament represaliats. Un 
acte que volia servir de canalitzador de totes 
aquelles dinàmiques que dia a dia incideixen 
en la realitat de Sants amb l’única voluntat 
de transformar-la (en aquest sentit la solida¬ 
ritat més espontània esclatà en honor del 
Centre Social de Sants, que havia estat atacat 
la nit anterior amb còctels molotov), sense 
perdre, però, la perspectiva dels Països Cata¬ 
lans. I s’aconseguí. Pregunteu-ho, si no, al 
desplegament de socials que farcí l’acte! 




Casa Nostra 


del portal universia.com a partir de i acord de 
trenta-dos centres universitaris espanyols i ibero¬ 
americans i del suport financer del BSCH, el Foro 
Iberoamericano de Coproducción Audiovisual, 
coorganitzat a Madrid per Telefónica Media, etc. 
És en el context d’aquesta expansió en el món 
que cal entendre les iniciatives contra la norma¬ 
lització del català: “la retirada forçosa del decret 
sobre doblatge al cinema, els recursos de CCC 
contra els reglaments d’ús del català a la URV i a 
la UPF, la negativa del Congrés de Diputats (grà¬ 
cies a la majoria absoluta del PP) a exigir als jut¬ 
ges en exercici a Catalunya el domini del català, la 
presa en consideració per part del Parlament 
Europeu de la moció de Vidal-Quadras sobre pre¬ 
sumptes vulneracions dels drets dels castellano- 
parlants a Catalunya, etc.”. 

L’any 1966, la joia de la filosofia hispana, Juliàn 
Marías, constatava, després d’estar-hi voltant 
unes setmanes, que Catalunya estava lingüística¬ 
ment adolorida i que la situació era de summa 
injustícia. Argumentava que s’havien d’eliminar 
les traves lingüístiques en l’ús i l’aprenentatge de 
la llengua catalana, a partir de la premissa que la 
vida lingüística és espontaneïtat. Sostenia, perquè 
el català gaudís de més llibertat, que tota inter¬ 
ferència no social en el mecanisme de la llengua 
pot ésser una pertorbació. Avui dia, i vistos els 
progressos de l’espanyol a costa dels recursos de 
tantes institucions públiques, hi ha qui des de 
l’òrgan oficiós de la RAE, I ABC, difon pamflets 
d’ideologia lingüística hispanòfona en què l’argu¬ 
ment del no intervencionisme de l’estat en l’es¬ 
pontaneïtat d’aquell ús social es gira contra la 
llengua minoritzada: 


"Aioert uamus üecta: ’iAy de las lenguas que 
necesitan poderes!’ 

”Pues, exactamente eso: nuestros políticos 
deberían saber que el futuro de una lengua no 
depende ni de papà-Estado ni de mamà- 
Generalitat, sino mas bien de su prestigio, del 
interès que concita, de los beneficiós de todo 
tipo que puede aportar y la voluntad del 
hablante”. 

L’article, titulat filosòficament “iAy de las lenguas 
que necesitan poderes!” (28-VII-2000), de 
Miquel Porta Perales, a més, gira encara contra la 
Generalitat catalana un altre retret que s’havia 
llançat contra el remugament filosòfic al voltant 
de l’ésser d’Espanya o la manera de ser espanyo¬ 
la. Miquel Porta Perales es proposa rebatre un 
informe en poder de la Generalitat d’acord amb 
el qual només en cinc universitats espanyoles es 
cursen estudis de filologia catalana. N’hi ha més, 
de departaments de filologia catalana, en països 
com el Regne Unit i Alemanya que al Regne d’Es¬ 
panya. Per això, conclou l’informe, se n’han de 
crear més a Espanya. 

He començat fent referència a límits vagues, 
enfront de fronteres clares, en els estats nació de 
la nova Europa. I d’augment de les reivindica¬ 
cions d’autonomia local. Per al pamfleter Porta 
Perales, però, a les cinc universitats que ja existei¬ 
xen a l’estat espanyol “hay que anadir también 
las que se encuentran en las comunidades catala¬ 
na, valenciana y balear. La suma gustarà o no 
gustarà, pero la política y las matemàticas así lo 
indican. (...) Pero no se debe olvidar un pequeno 
detalle: los números han de cuadrar. «Hay sufi- 
ciente demanda?”. 


Un conegut sociòleg valencià (Rafael L. Ninyo- 
les, 1979) va descobrir fa temps una ingènua 
fal·làcia gramatical en el nacionalisme espanyol, 
aplicada al substantiu i subjecte Espanya, per al 
qual hom reclama un substrat metafísic, 
inintel·ligible (ahistòric), fonamentat en els con¬ 
ceptes d’essència i de substància que, al final, 
resulta consistir en aquells estereotips coneguts 
sota expressions com ànima col·lectiva o caràcter 
nacional. En definitiva, que es postulés un caràc¬ 
ter nacional espanyol servia per encobrir que els 
grups nacionals de la península ibèrica no coinci¬ 
dien amb l’únic grup que propagava l’adoctrina¬ 
ment governamental. Tornem al pamfleter Porta 
Perales, que es veu que ha sentit tocar les campa¬ 
nes de l’incongruent relativisme postmodern, i 
pleguem! Ja hem vist una de les consideracions 
per negar la creació de més departaments de 
llengua catalana a les universitats del Regne d’Es¬ 
panya: 

“Si la primera consideración es econòmica, la 
segunda es ideològica. Cuando se pide que el 
poder, sin tener en cuenta la oferta y la 
demanda, asuma por decreto y por sistema la 
protección de una lengua se està incurriendo 
en un esencialismo que necesita un símbolo 
o rito de paso distintivo. 

”La paradoja reside en que ese esencialismo 
intervencionista perjudica a la pròpia lengua. 
(...) hay que estar preparados para resistir 
unos chaparrones esencialistas que son màs 
propios de una religión civil de salvación que 
de un movimiento político. Amén.” 

Sants, agost 2000 


Breus 


Pel que fa a l’Onze, aclarida la posició 
del Casal, la jornada es repartí no ben bé 
com sempre, malgrat que hi havia el 
mateix nombre de convidats. Sobre l’acte 
celebrat a l’Arc de Triomf, únicament salu¬ 
dem la iniciativa per tot seguit destacar el 
baixíssim nivell polític que va oferir. 

12-o: ni un pas enrere. Si les coses 
no es torcen a darrera hora, enguany es 
podria consolidar una de les aspiracions 
més antigues del teixit associatiu així com 
del veïnat en general, que consisteix a fer 
fora els feixistes que cada J2 d’octubre, 
amb motiu de la festa d’Espanya, celebren 
l’esmentat dia a la plaça dels Països Cata¬ 
lans. Amb el suport de més de 140 entitats 
s’han planificat un seguit d’activitats per 
als dies 11 i 12 d’octubre (vegeu el progra¬ 
ma a la contraportada d’aquest número) 
que pretenen convertir aquesta plaça en 
un punt de debat i reflexió, però també de 
cultura popular i festiva, sinònims, trac¬ 
tant-se d’un J2 d’octubre a Sants, de 


resistència i compromís. Des del Casal, 
participem en la plataforma de manera 
activa -sempre en la mesura de les nos¬ 
tres possibilitats-, i és per això que ani¬ 
mem a tothom a sumar-se als actes pre¬ 
vistos. És, de ben segur, la millor manera 
de recordar el caràcter antifeixista que ha 
caracteritzat històricament la vila de 
Sants. 

Festes Alternatives de Sants. L'edi¬ 
ció d'enguany de les festes alternatives de 
Sants va ser tot un èxit malgrat els impre¬ 
vistos que provoquen el retard de la pro¬ 
gramació i els canvis d'última hora. 
Durant cinc dies i quatre nits, un espai del 
barri que, durant la resta de l'any, esdevé 
inutilitzat i al servei dels cotxes fou l'esce¬ 
nari de les terceres festes alternatives: un 
pregó amb una traca interminable inclosa 
va engegar el tret de sortida de les festes. 
Al marge dels tradicionals concerts, verita¬ 
bles estrelles de les festes, vam poder par¬ 
ticipar en la presentació del "Mujeres Pre- 


okupando", una xerrada sobre la "transi- 
ción" i videos sobre la globalització i la 
situació de les dones immigrades. 
Paral·lelament, el "pàrking" oferia la pos¬ 
sibilitat de conèixer el procés de rehabili¬ 
tació del CSO Hamsa, la lluita per un J2-0 
sense feixisme i el projecte del MRG 
entorn la cimera de Praga 2000. Els 



ingressos obtinguts amb la barra i la 
venda de menjar serviran per millorar la 
infraestructura del barri i continuar auto- 
gestionant els projectes i iniciatives dels 
col·lectius de Sants. 

Manifest del Casal 
Independentista de Sants 
Jaume Compte amb motiu 
de l’l 1 de Setembre 


Bona tarda a tothom. 

Per primera vegada, des del Casal Inde¬ 
pendentista de Sants “Jaume Compte” ens 
hem decidit a organitzar aquesta comme¬ 
moració de l’Onze de Setembre. Aquest és 
un any especial per a nosaltres: com sabeu, 
celebrem deu anys, i d’entre la llarga llista 
d’activitats que estem desenvolupant, vam 
pensar que havíem de dur a la nostra vila el 
record de la desfeta de la Guerra de Succes¬ 
sió, quan els canons dels exèrcits borbònics 
retronaren des del nostre terme municipal 
per bombardejar la Barcelona resistent. 
Corria l’any 1714, i aquella derrota -con¬ 
seqüència del desastre d’Almansa, escaigut 
set anys abans, el 25 d’abril de 1707- des¬ 
fermà la caiguda definitiva de la resta del 
territori a mans espanyoles i franceses i la 
pèrdua de les nostres llibertats nacionals i 
la repressió més ferotge per part de l’ene¬ 
mic. 

La memòria històrica és important, però 
els drets individuals i col·lectius ens assis¬ 
teixen sense necessitat de recórrer al pas¬ 
sat. Per això l’independentisme s’arrela en 
el teixit associatiu, perquè democràcia és 
treball de base i participació. 

Ara fa deu anys naixia, doncs, a Sants una 
experiència nova, en aquest context de llui¬ 
ta alliberadora. Començàrem amb molta 
força, amb la força que dóna encetar una 
etapa després de superar-ne una altra. 
Molts i moltes de nosaltres feia un grapat 
d’anys que treballàvem a la vila al si d’expe¬ 
riències d’àmbit nacional no prou reeixides 
i insuficients localment. La creació del 
Casal ens permeté per primera vegada dis¬ 
posar d’un instrument, singular, de relació 
amb els nostres conveïns. I és tot un orgull 
haver de concloure que, deu anys més tard, 
gràcies a l’esforç que hi hem abocat, Sants 
continua essent avui un referent conegut i 
seguit en molts altres indrets dels Països 
Catalans. 

Del 1990 ençà, no només hem sabut 
mantenir un nucli actiu important i estable 

de persones -i fins i tot en les hores baixes, 
que n’hem tingudes i moltes-, sinó que 
gràcies a l’esforç de tots i totes hem desen¬ 
volupat una tasca notable: actes, xerrades, 
campanyes, mobilitzacions i agitació quan 
ha calgut; per la qualitat de vida dels nos¬ 
tres avis, pel transport públic, pel condicio¬ 
nament de zones verdes, per solidaritat 
amb altres nacions amenaçades del món, 
contra la repressió de companys i compan¬ 
yes independentistes, contra el desallotja¬ 
ment de cases ocupades, contra l’explotació 
de la joventut per les ETT, contra la presèn¬ 
cia de feixistes a les nostres places... 

Gràcies al manteniment d’aquest nucli 
militant i gràcies a haver madurat política¬ 
ment, ara mateix comencem a collir amb 



il·lusió el fruit de les hores esmerçades. És 
cert que, en paral·lel a la resta del país, 
hem perdut capacitat de resposta a causa 
del nostre afebliment ideològic. Però ja 
hem tocat fons i ens enlairem amb força. 

En aquests moments, Sants és l’escenari 
d’on ha sorgit l’Assemblea, un punt de tro¬ 
bada dels espais alternatius al sistema que 
s’hi belluguen. 0 de la Coordinadora d’As¬ 
sociacions per la Llengua (CAL) de Sants, 
Hostafrancs i la Bordeta, on participa el bo i 
millor de la societat civil santsenca en 
defensa del català. En aquest sentit, volem 
fer una menció especial a l’associació de 
veïns del Centre Social de Sants i als centres 
socials autogestionats (les cases ocupades) 
que funcionen a la nostra vila, sense els 
quals Sants no seria avui la punta de llança 
de la lluita antifeixista i antiespanyolista 
que és ara al nostre país. 

Han estat, doncs, deu anys d’intensa acti¬ 
vitat. Però malgrat aquesta vocació de tre¬ 
ball local, el Casal no ha oblidat mai la 
necessitat de l’existència d’una alternativa 
política independentista nacional. I ara, 
amb motiu del desè aniversari, volem 
manifestar més clarament que mai que no 
eludirem el nostre compromís amb aquest 
repte. Certament, l’aportació d’un col·lectiu 
com el nostre és i serà modesta, però ben 
segur també necessària. 

Ja fa una vintena d’anys que vivim sota 
l’actual sistema constitucional espanyol, del 
qual deriven els nostres estatuts d’autono¬ 
mia. El país que tenim avui, almenys al sud 
de l’Albera, és fill directe d’aquells pactes 
de la Transició, que encara avui regeixen la 
nostra vida col·lectiva. La gran majoria dels 
líders polítics són els mateixos d’aleshores, 
i el mateix podem dir de les elits econòmi¬ 
ques, mediàtiques i culturals. 

Si es tracta de fer balanç, hem de dir que 
ha estat un lideratge profundament medio¬ 
cre. Tenim una democràcia de molt baixa 
qualitat. El poble se sent cada vegada més 
lluny de la política. La gran majoria dels 
nostres polítics viuen còmodament 
instal·lats al servei dels poders econòmics i 
lligats de mans i peus pels mitjans de 
comunicació. Els catalans i catalanes, com 
a poble, hem perdut empenta i il·lusió. La 
gent del carrer ha perdut el protagonisme i 
la consciència nacional retrocedeix. En 
definitiva: el projecte de país ha desapare¬ 
gut, si és que va arribar a existir. 

L’esquerra independentista s’ha mantin¬ 
gut ferma i lúcida, els darrers vint anys, en 
la denúncia del deteriorament progressiu 
de la nostra vida col·lectiva. Però això és tan 
cert com que no ha estat capaç d’articular 

una alternativa política seriosa, creïble i via¬ 
ble. Vint-i-cinc anys després de la mort del 
dictador, l’esquerra independentista conti¬ 
nua desorganitzada i sense projecte. 

Malgrat tot, des del Casal Independentista 
de Sants volem llançar un missatge d’opti¬ 
misme. En tenim motius: a l’entrada del 
segle XXI, l’independentisme és una realitat 
més viva que mai. Arreu del país proliferen 
els col·lectius locals i comarcals; moltís- 
sims joves s’incorporen als nostres ideals 
de justícia i llibertat; concentracions massi- 
ves com les de cada 25 d’Abril a València 
demostren l’enorme potencial humà de 
què disposem arreu del país. Per tot això, 
cal que siguem capaços d’oferir un projec¬ 
te il·lusionador a tota la gent d’aquest nos¬ 
tre país que somnia en un futur més lliure. 
Cal que siguem capaços de bastir un dis¬ 
curs realment nou, unes formes organitza- 
tives originals i una cultura política imagi¬ 
nativa. 

• Un discurs realment nou que no 
camufli la càrrega rupturista que és 
inherent al nostre marc nacional i a les 
nostres posicions polítiques, però que 
alhora no perdi de vista les circumstàn¬ 
cies actuals del nostre poble. 

• Un discurs realment nou que no blas¬ 
mi la intervenció política en tots els 
fòrums on aquesta sigui possible i que 
alhora no renegui de la presència al 
carrer com a forma també legítima i útil 
d’intervenció pública. 


• Un discurs realment nou que no es 
munti mons imaginaris, però que tam¬ 
poc no oblidi la utopia. 

• Un discurs realment nou que sigui 
capaç de trencar les fronteres interiors de 
l’independentisme i ser escoltat, i assu¬ 
mit, per tanta i tanta gent de bona fe que 
pot arribar a compartir els nostres objec¬ 
tius. 

• Un discurs realment nou, en definitiva, 
que ens situï en condicions d’arribar a la 
necessària majoria social sense la qual la 
independència mai no serà possible. 

Hem dit abans que des del Casal apostem 
també per formes organitzatives originals. 
Volem dir que massa sovint l’independen¬ 
tisme ha començat la casa per la teulada. 
Les organitzacions estratègiques són 
necessàries, però no són res sense un 
entramat cívic, cultural, logístic i econòmic 
que comparteixi els mateixos objectius. És 
hora que els i les independentistes, amb 
paciència, amb mètode, ens dediquem a 
construir aquest entramat tan necessari i 
tan difícil de teixir. Ho repetim: amb 
paciència i amb mètode. 

També reclamem una renovació de la 
cultura política de l’independentisme. 
Nosaltres no renunciarem mai a l’herència 
de tots aquests anys de lluita, perquè n’es¬ 
tem orgullosos. L’experiència acumulada 
ens enriqueix i ens anima a continuar 
endavant. Però no hem d’oblidar que els 
nostres objectius polítics són impossibles 


d’assolir sense el suport actiu de la majoria 
del nostre poble. És imprescindible, per 
tant, que renovem també les nostres for¬ 
mes d’actuar, i que ho fem a partir de la 
humilitat. Cal dedicar temps a escoltar. 
Igual que nosaltres tenim la nostra herèn¬ 
cia, hi ha molts moviments transformadors 
dins del país que també tenen la seva, tan 
digna i respectable com la nostra. La cons¬ 
trucció nacional no la podem fer sols: hem 
de sumar. I si per sumar cal canviar deter¬ 
minades actituds o determinats llenguat¬ 
ges, cal ser generosos. 

Modestament, el nostre Casal ha intentat 
i continuarà intentant aplicar aquests prin¬ 
cipis a l’activitat diària. Hem dit abans, i ara 
ho repetim, que el nostre compromís amb 
l’evolució general de l’independentisme és 
total. Que ningú no ens busqui en dinàmi¬ 
ques sectàries o grupusculars, perquè no 
ens hi trobarà. Però que ningú no ens bus¬ 
qui tampoc en les rebaixes de fi de segle, 
perquè no en comprarem. 

Volem acabar amb un sentit record als 
heroics defensors de la ciutat de 1714. La 
seva caiguda va ser la caiguda de tot un 
poble, de Salses a Oriola i de Fraga a Maó. 
286 anys després, aixequem la nostra veu 
per cridar que el seu sacrifici no va ser inú¬ 
til. El testimoni d’aquells compatriotes ens 
emociona i ens esperona. Que ho sàpiguen 
els ocupants i els botiflers: la llibertat és 
inevitable. 

Visca la Terra! 

Sants, 10 de setembre de 2000 

Terra Nostra 


De l’avui cap al demà 

Anàlisi del curs polític Joan Moragues 


Analitzar la conjuntura política del nostre 
país -objectiu d’aquest article- no és gens 
fàcil. Hi intervenen molts elements, fruit de 
l’esquarterament territorial que patim, i 
encara des de la perspectiva de l’indepen¬ 
dentisme hem d’atènyer dinàmiques ocul¬ 
tes als ulls de la majoria dels nostres con¬ 
ciutadans. Ho intentarem, doncs, amb total 
modèstia. Vegem què en surt. 

Políticament parlant (institucionalment 
parlant), no se li escapa a ningú que vivim 
moments de rearmament espanyolista. 
Només cal recordar la reacció dels actuals 
ocupants de la Generalitat Valenciana 
davant la celebració de la Trobada de Regi¬ 
dors de Cultura i Medi Ambient dels Països 
Catalans a València, el 6 de maig passat. 0 
iniciatives molt més preocupants, com ara 
l’atac als reglaments d’ús lingüístic de 
diverses universitats catalanes en un intent 
de desbancar la llengua pròpia de la nostra 
nació dels àmbits acadèmics. 0 també la 
queixa del Consejo Económico y Social (on 
estan representats els principals agents 
econòmics i socials de l’estat espanyol: 
patronals, sindicats majoritaris, etc.) en el 
sentit que la descentralització administrati¬ 
va autonòmica representa un frau a la com¬ 
petitivitat de l’economia peninsular; potser 
sí que hi estaríem d’acord, però segura¬ 
ment per raons radicalment oposades. I 
també el nou Decreto de Humanidades, i 
tantes i tantes altres coses... 

Aquesta envestida és possible gràcies als 
excel·lents resultats recollits pel Partit 
Popular en les últimes eleccions espanyo¬ 
les del 12 de març. Uns comicis que van 
portar la majoria absoluta a la dreta més 
reaccionària i, amb ella, un desacomplexa- 
ment simbòlic i pràctic de grans dimen¬ 
sions. Hem d’estar, per tant, veritablement 
preocupats. No debades, el PP va obtenir 
uns immillorables percentatges als Països 
Catalans, que s’acosten al 37% dels vots 
emesos (2,5 milions de votants), per un 
34% el PSOE en les seves variants regio¬ 
nals (una mica més de 2 milions). CiU, a 
molta distància, va perdre 200.000 vots i 
es quedà per sota del milió d’electors, i la 
resta de formacions, en especial les autoa- 
nomenades nacionalistes, assoliren resul¬ 
tats discrets. Només ERC va repetir un 
escó, i ni el BNV ni el PSM no van aconse¬ 
guir representació. En un hipotètic Parla¬ 


ment dels Països Catalans, suma dels 
diputats de les circumscripcions sota 
administració espanyola (85 escons), el 
PP gaudiria de 36 diputats; 31 el PSOE; 15 
CiU; 1 ERC; 1 EUPV, i 1 IC. També és cert 
que no van anar a votar 2,7 milions de 
persones, però com que no és probable 
que tota aquesta gent se situï ideològica¬ 
ment en l’òrbita de l’esquerra indepen¬ 
dentista, val més que assumim que el 
moment és fumut. Aquesta és la realitat 
sobre la qual hem de treballar. 

Així i tot, magre no vol dir perdut, ni de 
bon tros. Arreu del món, per efecte de la 
mundialització, i molt especialment a Euro¬ 
pa, els moviments renacionalitzadors ten¬ 
deixen a reviscolar a la mateixa velocitat 
que els estats nació perden sentit i poder. 
D’exemples en tenim a cabassos: Bretanya, 
Escòcia, Irlanda, Galícia. Còrsega és el 
darrer, gràcies a la unitat de l’independen¬ 
tisme, que ha arrabassat per primera vega¬ 
da del Govern francès el reconeixement de 
l’existència del poble cors i alguns drets 
lingüístics i nacionals que se’n deriven. Una 
tímida reacció que no pot amagar la per¬ 
sistència de l’ideari jacobí a la República. 
La dimissió de Jean-Pierre Chevènement ho 
demostra. 

Espanya també és un estat que experi¬ 
menta els canvis històrics amb un cert 
retard; en aquest sentit, l’actual fortalesa de 
la dreta espanyola és fruit directe de la 
feblesa de l’esquerra del mateix país (ja 
sabem que no hi ha res que s’assembli més 
a un espanyol de dretes que un espanyol 
d’esquerres). I com que l’element que 
dóna sentit a uns i altres és justament el 
caràcter espanyolista més que no pas les 
divergències ideològiques pròpies de l’es¬ 
pectre esquerra/dreta de la societat occi¬ 
dental, el transvasament de vots circula 
amb tota naturalitat en funció de la conjun¬ 
tura política. És un alleujament comprovar, 


doncs, que l’única possibilitat de renovar el 
panorama sociopolític a casa nostra passa 
per la construcció d’un moviment d’allibe¬ 
rament nacional, d’esquerra plural, i rup- 
turista, perquè així ho marca el nostre 
àmbit nacional: els Països Catalans. Un 
espai atomitzat i reduït a la mínima expres¬ 
sió per la legalitat vigent -que hi xoca vio¬ 
lentament- i, no ens enganyem, per propi 
desinterès. Però amb unes perspectives de 
creixement immenses. 

Alguns indicis són esperançadors: l’aug¬ 
ment de la consciència nacional a la 
perifèria del nostre país, sobretot a les 
comarques del sud; el reforçament de les 
dinàmiques nacionals (Trobada de Regi¬ 
dors, constitució de la Coordinadora d’Es- 
tudiants dels Països Catalans, presència de 
catalans centrals als aplecs celebrats lluny 
de la capital...), i el procés d’acostament 
entre els diversos sectors de l’independen¬ 
tisme combatiu encetat oficialment a 
Vinaròs el proppassat mes d’abril. Símpto¬ 
mes que alguna cosa canvia, que cada cop 
més catalans i catalanes viuen lliurement 
la seva condició nacional, de Salses a Orio¬ 
la i de Fraga a Maó. No hi ha cap element 
al nostre país que tingui tanta força tren¬ 
cadora com la reafirmació d’un marc 
nacional diferent al que ens fixen els estats 
als quals pertanyem a desgrat. I la cons¬ 
trucció nacional (la defensa de la comuni¬ 
tat nacional catalana en el seu conjunt i 
dels drets col·lectius que l’assisteixen) és, 
per tant, l'instrument que ens permetrà 
bastir una societat nova, democràtica, par¬ 
ticipativa, justa, igualitària, sostenible, 
solidària. 

Hem començat analitzant l’actual moment 
polític i acabem amb la recepta al malestar 
que ens provoca. Construïm el moviment 
d’alliberament nacional que ens cal. I fem-ho 
de baix cap amunt. Al Casal en sabem una 
mica, d’això. Que s’estengui l’exemple. 

Terra Nostra 


Tot sovint, per la 
mateixa dinàmica 
de la revista, se’ns 
ha passat per alt el 
tradicional recor¬ 
datori que en 
diverses dates es 
fa als militants 
morts en combat. 
És per això que, i a 
manera de des¬ 
greuge, des de les 
pàgines de LInsur- 
gentens hem vol¬ 
gut acostar ala 
nostra història, la 
història que ens és 
més propera, tant 
cronològicament 
com ideològica¬ 
ment. Ens hem vol¬ 
gut apropar ala 
història dels pri¬ 
mers anys de l’a¬ 
nomenada Transi¬ 
ció, carregats 
d’entrebancs, però 
també de ràbia, 
il·lusions, esperan¬ 
ces i lluita. I com 
que no volíem una 
posició científica, 
freda i asèptica 
d’un historiador, 
sinó una perspecti¬ 
va personal i senti¬ 
mental, pròpia 
d’algú que va viure 
aquells fets en pri¬ 
mera persona, li 
hem demanat al 
Fredi Bentanachs, 
testimoni directe 
d’aquells anys 70 i 
amic personal de 
Fèlix Goni i de 
Martí Marcó, que 
ens parli d’aquells 
fets històrics i d’a¬ 
quests dos mili¬ 
tants de Terra Lliu¬ 
re morts en 
combat. Amb 
aquest escrit, 
doncs, volem que 
quedi constància 
de l’homenatge 
que retem des del 
Casal a totes les 
persones que van 
lluitar i van donar la 
seva vida per l’alli¬ 
berament social i 
nacional dels Paï¬ 
sos Catalans. 


Aproximació a 

Fèlix Goni i la fundació de 

Terra Lliure Fredi Bentanachs i Chalaux 


Són prou coneguts alguns dels membres fundadors i 
militants de Terra Lliure, però en aquest article vol¬ 
dria centrar-me més en un company i amic la figura 
política del qual, tot i donar la vida per la causa, 
sempre ha quedat diluïda pels esdeveniments poste¬ 
riors i pels anteriors. 

Vull parlar-vos d’en Fèlix Goni i Roure, amic per¬ 
sonal meu, i també, és clar, d’en Martí Marcó i Bar- 
della. 


Català) per incorporar-nos a la lluita armada. 

El desembre del 76, en Goni, jo i un company lli¬ 
bertari vàrem fer una acció contra un míting d’AP 
(Alianza Popular), antecessors del PP al Palau dels 
Esports, en què parlaven els franquistes Manuel 
Fraga, Licinio de la Fuente i Laureano López Rodó. 
L’acció va sortir bé i vàrem poder fugir. Arran d’a¬ 
quest fet, però, la direcció del PSAN-P i jo ens vàrem 
distanciar, a l’ensems que en Martí Marcó es va dis¬ 



Tots tres vàrem formar un grup d’amics i entre 
nosaltres vàrem anar construint una sòlida amistat. 
Tan sols les bales de la policia i una desafortunada 
acció de lluita em van deixar orfe dels meus dos 
millors amics. 

En Fèlix Goni i Roure va néixer al Prat de Llobregat 
el dia 24 de novembre de 1958 i va morir el 2 de 
juny de 1979- Tenia, doncs, 20 anys. Als 17 anys, 
l’any 75, es va posar a treballar en una fàbrica 
d’indústries químiques del Prat de Llobregat. 

En Fèlix, en Martí i jo ens vam conèixer a través de 
les lluites obreres de l’època i, sobretot, de la lluita 
independentista al voltant del final de les tradicio¬ 
nals ballades de sardanes dels diumenges a la plaça 
de Sant Jaume l’any 75- Quan ja feia temps que ens 
hi movíem i ja havíem vist que congeniàvem políti¬ 
cament, vam decidir militar en els grups indepen¬ 
dentistes que actuaven des de la clandestinitat. En 
Fèlix havia mantingut contactes amb el PSAN del 
Prat i jo amb el PSAN-P i els COLL (Col·lectius 
Obrers de Lluita), i vàrem decidir entrar a les JRC, 
que eren les joventuts del PSAN-P; en Martí Marcó es 
va incorporar a les JERC. Tots tres teníem el propòsit 
de cercar la gent del FAC (Front d’Alliberament 


tanciar de les JERC. Mentre tots dos ens apropàvem 
a Estat Català, en Fèlix Goni va continuar a les JRC i 
ens va fer de cap de pont amb el PSAN-P 

Coneixedor de les nostres intencions, el patriota 
Manuel Cruells ens va suggerir la formació d’un 
grup armat integrat per gent més jove, ja que els 
membres del FAC que eren a EC eren molt madurs i 
estaven cremats policialment. 

Així fou com en Martí Marcó i jo, amb la posterior 
incorporació d’en Fèlix Goni, vàrem fundar el grup 
AUE-EAC (Agrupació Unitària d’Esquerres-Exèrcit 
d’Alliberament Català), que tenia com a òrgan d’ex¬ 
pressió Cop de falç. Després de diverses actuacions 
polítiques i armades, en què per exemple vàrem tenir 
un ferit de bala durant la vaga de la Cia. Roca Radia¬ 
dors (a la qual vàrem donar ple suport), ens posà¬ 
rem en contacte, a través del nostre cap de pont Fèlix 
Goni, amb elements del PSAN-I( els quals ens van 
proposar que ens uníssim en la lluita. Després d’una 
assemblea, l’AUE-EAC es va dissoldre i els que vàrem 
quedar (que érem el Martí Marcó, el Fèlix Goni i jo) 
vàrem sumar esforços amb els altres companys que 
provenien del PSAN-P i vàrem fundar el que més 
endavant tothom coneixeria com a TERRA LLIURE. 

Breus 


Empresonament d’antifeixistes. 

Tres joves de Vilafranca del Penedès estan 
sota ordre de recerca i captura, a petició 
del jutge Ramos Gil, encausats pels fets 
del 12 d’octubre del 98 al barri. És curiós 
que es reactivi aquest tema precisament 
quan falten poc menys de dues setmanes 
per al 12. No pretendrà ser una amenaça? 
La resposta popular no s’ha fet esperar i a 
més de nombroses mobilitzacions arreu 
cal destacar també el posicionament de 
diversos ajuntaments a favor de la lliber¬ 
tat dels encausats. 




Proximitat del 12 d’octubre: 

Atac amb còctels Molotov al Centre 
Social de Sants 


Repressió contra Maulets. 

Diversos militants de Maulets han estat 
durament reprimits en les darreres setma¬ 
nes a causa del seu compromís en la lluita 
popular. Encara presents les detencions en 
la manifestació antitaurina de Girona s’hi 
ha d’afegir ara la irregular detenció d’un 
jove de Berga acusat de suposades pintades 
a la casa d’un regidor del Ph així com 
també contra un supermercat de la cadena 
Lidl, la política lingüística de la qual és de 
sobres coneguda -i combatuda afegiríem- 
per tothom. La retenció absolutament 
il·legal va ser duta a terme pels Mossos i 
s’inscriu, segons ens han confirmat fonts 
ben informades, en una campanya de 
repressió iniciada pels Mossos de la zona. 
Són aquests els primers resultats de la 
col·laboració entre l’Oreja i el Pomés? Mare 
de Déu!! 

(Pel que se’ns informa a darrera hora, 
almenys dos joves d’aquesta organització 
haurien estat detinguts i posteriorment 
expulsats a Alemanya arran de la seva parti¬ 
cipació contra la cimera de Praga). 


Condemna de dos anys de presó per 
a un militant de l'esquerra 
independentista de Mataró. 


Pere Boix, militant ecologista, sindicalista i de l’esquerra indepen¬ 
dentista de Mataró, va ser condemnat el mes de juliol passat a dos 
anys de presó pel presumpte delicte d’amenaces a diverses ETT i a 
una joieria de la capital del Maresme. La sentència, dictada per la 
jutgessa M a del Mar Guillén Socías, és una cadena d’irregularitats i 
està basada en la presumpció de culpabilitat, ja que bandeja en tot 
moment i de manera sistemàtica els arguments de la defensa i té 
com a únic objectiu demostrar la culpabilitat de l’acusat. 

Tot i que la defensa va presentar dues proves pericials en què 
es demostrava que l’autor dels escrits amenaçadors no era el 
Pere Boix, la jutgessa es basa únicament i exclusivament en l’in¬ 
forme presentat per la policia, que és exalçat en tot moment com 
una gran feina d’investigació i objectivitat. A més a més, com a 
principals mòbils per cometre el delicte s’hi destaca el fet que 
l’acusat hagi participat en manifestacions antiETT i que “el 
entorno en que el acusado desarrollaba su actividad social (gru- 
pos de izquierdas e independentistas) ” sigui el punt des del qual 
s’organitzen aquestes manifestacions. A la jutgessa se li escapa el 

mòbil per a l’amenaça a la joieria, però de seguida se n’empesca 
un i afirma que podria ser el mòbil anticapitalista. 

Una altra irregularitat del text condemnatori és que la jutgessa 
passa per alt el contingut de les amenaces i diu que no té importàn¬ 
cia que aquests escrits, que reconeix que són de caràcter feixista 
-els “textos” són del tipus “Te vamos a violar” i “Viva Espana”-, no 
coincideixin amb la ideologia de l’acusat ni amb la del famós 
“entorno” en què es mou (tan important anteriorment a l’hora de 
demostrar-ne la culpabilitat). Així, doncs, d’una banda, l’entorn 
social té un pes específic important per demostrar que existeix un 
mòbil i d’altra banda, quan es podria tractar d’una prova que 
demostrés la innocència de l’acusat, la ideologia d’aquest mateix 
entorn i pertànyer-hi perden, de cop i volta, qualsevol valor. 

Seguint en la línia de l’absurd, Guillén Socías troba una prova 
“concloent” en el fet que l’acusat sigui carter. Segons la jutgessa, a 
causa d’aquesta activitat laboral, el Pere tenia “facilidad comisiva”, 
ja que li hauria permès conèixer gent i enviar les amenaces. Per 
afirmar això es basa en les declaracions del joier amenaçat, que va 
manifestar que el veia passar per davant del seu establiment repar¬ 
tint cartes (!). 

El cas del Pere Boix no és el primer, ni l’únic, ni -malaurada¬ 
ment- serà l’últim, i ens demostra un cop més l’arbitrarietat amb 
què actua sistemàticament la “justícia” espanyola, que, basant-se 
en proves inconsistents i totalment subjectives, no dubta ni un 
segon a l’hora de dictar penes de presó per a les persones a causa 
de la seva ideologia i la seva militància política. 













Internacional 



Aproximadament un mes abans del 26 de 
setembre, Dia d’Acció Global, el govern txec 
posa en marxa la màquina de la difamació i 
l’amenaça velada. Fonts del Ministeri de l’In- 



Els violents 


D’entre els més de 500 detinguts i detin¬ 
gudes a la capital txeca, hi va haver durant 
unes hores prop de trenta catalans/es. 
INPEG, la coalició txeca organitzadora de 
la protesta, ha reportat casos de tortura 
als detinguts i detingudes, tractaments 
degradants i violacions. 


terior txec arriben a dir que es preparen per 
a eventuals morts, i que es tindrà cura d’hos¬ 
pitalitzar separadament manifestants, poli¬ 
cies i banquers, a fi d’evitar aldarulls als cen¬ 
tres hospitalaris. 

Una psicosi atiada de manera barroera 
acaba per calar, tanmateix. Les deu mil per¬ 
sones que pretenen manifestar-se contra el 
Banc Mundial i el Fons Monetari Internacio¬ 
nal arriben esglaonadament a una ciutat de 
carrers buits i vianants temorosos. El teatre 
de batalla perfecte per a onze mil tensos poli¬ 
cies dotats d’un modern equipament anti- 
motins i ensinistrats recentment per l’FBI i 
la policia de Seattle. Després de dos dies 
d’enfrontaments entre sectors de la protesta i 
la policia txeca, el resultat serà: més de 500 
detinguts i detingudes, ferits a desenes i una 
cimera de taurons de la banca que ha acabat 
un dia abans del que s’havia previst. 

Encara que semblava previsible que, en el 
futur, aquestes reunions s’haurien de fer en 
illes deshabitades o en deserts, el vicepresi- 
dent del govern espanyol, Rodrigo Rato, ha 
anunciat que la propera reunió del Banc 
Mundial tindria lloc a Barcelona, el juliol del 
2001, contra tot pronòstic. La notícia ha cau¬ 
sat les opinions més diverses a la nostra 
terra. De moment, però, el moviment anti- 
globalització —el qual és prou divers i 
desigual perquè no se l’anomeni movi¬ 
ment— té previst començar una 
campanya contra la repressió i la criminalit- 
zació. Del que és local al que és global; i és 
que malauradament d’aquests temes en 
tenim nocions, a Sants. 

Cap a un front català 
contra la globalització 

La campanya que havia de portar autocars 
des de la nostra terra fins a la capital txeca ha 
tingut certes dificultats, principalment les 
que es desprenen de la confluència de sec¬ 
tors ideològicament molt diferents, des de 
cristians de base fins a grups autònoms, pas¬ 
sant per partits polítics i grupuscles de dife¬ 
rent signe. 


L’independentisme revolucionari va parti¬ 
cipar en la campanya. Cal lamentar, però, 
que no hi tingués una presència més eleva¬ 
da. Organitzar-se com a Països Catalans era 
factible. Al meu parer, només hi hauria cal¬ 
gut prou presència per compensar les veus 
conformistes amb certa part de l’estat de 
coses: “la unidad de Espana”. Opino que des 
de l’independentisme revolucionari cal inci¬ 
dir amb més èmfasi en aquest moviment, 
tenint en l’horitzó el fet que no només cal 
canviar les estructures supraestatals, sinó 
qüestionar-nos les estructures d’opressió 
més properes: els estats espanyol i francès. 

Cal tenir en compte la possible visita del 
Banc Mundial a Barcelona. S’albira nova¬ 
ment la repressió policial i mediàtica contra 
el nostre poble, però també una nova opor¬ 
tunitat d’organitzar-nos i créixer. 



Caldria revisar certes ‘performances’ avui 
en dia poc útils. 


Nota: Les fotos reproduïdes han estat cedides per A.R.M. a l’Insurgent. Notifiqueu-li abans de fer-les servir: arnaurvm@teleline.es 

